Szingapúrban, a Forma–1 első éjszakai nagydíján megszerezte a pole-pozíciót. A futamon az élen haladt, amikor Nelsinho Piquet balesete miatt beküldték a pályára a biztonsági autót, ami mögül mindenki egyszerre jött ki tankolni. A jelzőrendszer hibájából túl korán indult el, és magával rántotta az üzemanyagtömlőt, amit a bokszutca végéig húzott. Csak jelentős időveszteséggel tudott visszaállni, majd bokszutca-áthajtásos büntetést kapott, ráadásul a verseny végén meg is pördült, így pont nélkül tizenharmadikként fejezte be a versenyt. A versenyen Hamilton a harmadik lett, és így hét pontra növelte az előnyét.